लखनऊ. दिल्ली, मुंबई, गोवा के बाद अब यूपी भी सैलानियों की पसंदीदा जगह बनता जा रहा है। यही वजह है कि इस बार यूपी में नए साल पर करीब तीन लाख सैलानियों के पहुंचने की उम्मीद है, जबकि पूरे देश में करीब 15 लाख पर्यटकों के आने के संभावना है। ये बात एसोचैम के सोशल डवलपमेंट फाउंडेशन द्वारा किए गए सर्वे में सामने आई है। पर्यटन अधिकारियों का कहना है कि यूपी टूरिज्म पब्लिसिटी, ट्रैवल मार्ट का आयोजन और इंफ्रास्ट्रक्चर में किए गए सुधार की वजह से ही सैलानी यूपी की तरफ आकर्षित हुए हैं।
दरअसल, एसोचैम के सोशल डवलपमेंट फाउंडेशन ने ईयर एंड टूरिज्म ट्रेंडस इन इंडिया 2015 टॉपिक पर एक स्टडी की है। इसमें बताया गया है कि देश के उत्तरी मध्य और तटीय पट्टी में करीब 15 लाख देशी और विदेशी सैलानियों के नए साल पर छुट्टियां मनाने के लिए आने की संभावना है। इसमें सिर्फ यूपी में ही तीन लाख सैलानियों के आने की उम्मीद है।
ऐसोचैम ने जिन शहरों का सर्वे किया था, उसमें लखनऊ, अहमदाबाद, बेंगलुरु, चेन्नई, दिल्ली-एनसीआर, इंदौर, जयपुर, कोलकाता, मुंबई और पुणे शामिल थे।
बाढ़ के बाद दक्षिण भारत नहीं जाना चाहते पर्यटक
सर्वे करीब 500 ऐसे लोगों पर किया गया, जोकि घूमने-फिरने के शौकीन थे। करीब 60 फीसदी लोगों का कहना था कि वो घूमने-फिरने की योजना बना रहे हैं। आधे से ज्यादा लोग हिमाचल प्रदेश, राजस्थान, जम्मू-कश्मीर, उत्तराखंड, यूपी जैसी टूरिस्ट सेंटर्स पर जाने के लिए तैयार हैं। जबकि कुछ दक्षिण भारत के उन पर्यटन स्थलों पर नहीं जाना चाहते, जहां अभी हाल ही में बाढ़ आई थी। वहीं, 8 से 10 फीसदी लोग दुबई, हांगकांग, मलेशिया, मॉरीशस, श्रीलंका, सिंगापुर समेत दूसरी जगह पर छुट्टियां मनाने की तैयारी कर रहे हैं।
आतंकी हमलों से विदेशों में पर्यटन को हुआ नुकसान
स्टडी में ये भी बताया गया है कि विदेशों में जिस तरह से आतंकी हमला हुआ है। उससे वहां के पर्यटन को नुकसान पहुंचा है। यही वजह है कि विदेशी भारत आ रहे हैं। रिपोर्ट में ये भी कहा गया है कि यूपी के साथ-साथ अंडमान-निकोबार, गोवा, हिमाचल प्रदेश, जम्मू-कश्मीर, केरल, राजस्थान, उत्तराखंड और पूर्वोत्तर राज्यों में भी टूरिज्म बढ़ सकता है। पर्यटन विभाग के लखनऊ के क्षेत्राधिकारी आरपी यादव का कहना है कि जिस तरह से प्रदेश में पर्यटकों की संख्या बढ़ रही है। उससे ये साबित होता है कि हमने पर्यटन के बढ़ावे के लिए जो रणनीति बनाई, वो कारगर साबित हो रही है। उन्होंने बताया, आज यूपी पर्यटन सोशल मीडिया के हर प्लेटफार्म पर है। इसके साथ ही अब हम हर साल ट्रैवल मार्ट का आयोजन कर रहे हैं, जिसमें विदेशी टूर ऑपरेटर आते हैं।
आगे की स्लाइड्स में पढ़िए, यूपी की तरफ आकर्षित हो रहे विदेशी पर्यटक...
hin_Deva hin_Deva awa_Deva awa_Deva hin_Deva hin_Deva hin_Deva bho_Deva